Batas Iman Dan Kufur 


Iman merupakan sesuatu yang cukup penting dalam kehidupan seorang 
mukmin. Hukum syara' telah menjelaskan bahawa Iman dan Islam itu ada 
pintu masuk dan juga pintu keluarnya. Sesungguhnya ikrar dan 
mentasdiqkan dua kalimah syahadah itu menjadi pintu dan kuncinya. 

Seseorang dianggap keluar daripada Iman dan Islam apabila lahir 
daripadanya perkataan, perbuatan atau i'tiqad yang membatalkan ikrar dan 
tasdiq keimanan. Oleh itu sesiapa yang bercakap atau melakukan perkara- 
perkara yang menunjukkan keingkarannya terhadap ikrar syahadah maka 
syahadahnya terbatal dan keluarlah ia dari Islam. 

Iman : Ikrar dengan lidah, membenarkan dengan hati dan beramal dengan 
perbuatan. 

Kufur : Ingkar dengan apa yang diperintahkan oleh Allah s.w.t. supaya 
beriman setelah ditegakkan segala hujjah-hujjah, disampaikan kebenaran 
itu dan dinyatakan kepada mereka yang melakukan amalan-amalan yang 
dianggap ingkar menurut nas-nas yang sahih. 

Batas-Batas Keimanan : 

Antara batas-batas utama yang menjadikan terbatalnya Iman seseorang itu 
adalah : 

1. Mengingkari atau mencela sifat Rububiyyah Allah s.w.t. 

Menjadi keutamaan dalam kehidupan seorang mukmin ialah mentauhidkan 
Allah s.w.t. dalam apa jua urusan samada rezeki, kehidupan, kejadian alam 
dan sebagainya. Sesungguhnya Allah s.w.t. lebih mengetahui segala apa yang 
berada di bawah pentadbiran-Nya. 

Contohnya, terdapat sebahagian daripada umat Islam hari ini seolah-olah 
tidak merasai bahawa apa yang diterima adalah daripada Allah s.w.t. 
Apabila digertak oleh mana-mana pihak, mereka merasakan bahawa pihak 
tertentu akan menggugat mata pencarian mereka, lantaran bagai lembu 
yang dicucuk hidung, mereka menurut segala arahan walaupun bersalahan 
dengan syariat Islam. 


2. Mengingkari atau mencela sifat Uluhiyyah Allah s.w.t. 

Kebanyakan daripada umat Islam meyakini bahawa segala penciptaan adalah 
kekuasaan Allah s.w.t. Namun tidak ramai yang berusaha untuk melakukan 
pengabdian secara mutlak hanya kepada Allah s.w.t. semata-mata. Seolah- 
olah tidak merasai bahawa segala apa yang dilakukan akan dipersoalkan di 
padang mahsyar nanti. 

Merelai yang lain daripada Allah sebagai kuasa yang menghalalkan dan 
mengharamkan atau kuasa perundangan dan kuasa pemerintahan. 

3. Mengingkari atau mencela Rasulullah s. a. w., kerasulannya dan apa 
yang dibawanya dalam rupa hukum syari'at. 

Perkara tersebut berlaku dengan i'tiqad, perkataan dan perbuatan, di mana 
sesiapa yang melakukannya batallah imannya dan keluarlah ia dari Islam. 

Umpamanya mengatakan bahawa Rasulullah s.a.w. mempunyai gundik yang 
ramai dan hanya tahu memuaskan hawa nafsu semata-mata lantaran 
memiliki isteri yang melebihi 4 orang. Ada segelintir daripada mereka yang 
mengaku Islam tetapi meragui apa yang disampaikan oleh Baginda s.a.w. 

4. Menolak atau menentang hukum Syari'at Allah. 

Menyakini bahawa syariat, perundangan, hukum dan hudud yang telah 
disyariatkan oleh Allah tidak mengandungi sebarang hikmat adalah 
perbuatan kufur terhadap Allah. Sepertimana yang banyak berlaku kini, 
perlaksanaan hukum yang tidak berlandaskan al-Quran dan as-Sunnah. 

5. Keengganan mengiktiraf nikmat Allah samada nikmat berbentuk 
lahiriah atau sebaliknya. 

6. Mencintai hidup dunia lebih daripada hidup di akhirat dan 
menjadikan dunia sebagai matlamat utama yang unggul dan terakhir. 

